Aktualizované v celom rozsahu o 16:00.
Bývalý premiér Igor Matovič dnes prišiel vysvetliť, ako vyzeral jeho rozchod s Eduardom Hegerom. Verejne totiž vyhlasuje, že otcom idey rozdelenia bol práve on. To dnes zopakoval s tým, že za vytvorením samotného projektu Demokrati rozhodne nestojí.
Dodal, že keby to tak bolo, neobjavili by sa tam ľudia ako minister zahraničných vecí Rastislav Káčer a šéf rezortu hospodárstva Karel Hirman.
Matovičova bodka
"Chcel by som urobiť bodku za špekuláciami, ako vznikol príbeh Demokratov. Nie som autorom Demokratov," vyhlásil Matovič. Dodal však, že to bol práve on, kto prišiel s ideou, že si OĽaNO "možno musí odkrojiť nohu" a takto nabádať blízkych ľudí, ktorí majú schopnosť spojiť menšie strany, aby zabránili prepadnutiu hlasov.
Tvorcom samotnej strany Demokrati je však Heger, vyjadril sa líder Obyčajných ľudí. "Chcem vás poprosiť, aby ste z Eduarda Hegera nerobili Matovičovu bábku. Ten príbeh si dorobil Eduard Heger autonómne, podľa vlastného scenára," konštatoval Matovič s tým, že na úvodnej tlačovke Demokratov bol Heger podľa neho jediný konzervatívec.
Z toho odvodil, že poverený premiér sa vybral "výrazne liberálnejšou cestou".
Napriek tomuto vymedzeniu považuje Matovič Demokratov za najbližšieho spojenca. Ocenil, že Heger odmietol spoluprácu s Hlasom.
Napriek tomu, že odchod sa Matovič snaží prezentovať v priateľskom duchu, predsa len našiel dôvod na kritiku. Heger vraj nikdy nepovedal, že by chcel byť predsedom Obyčajných ľudí. Preto nerozumie premiérovým tvrdeniam, že nemal dostatok priestoru v hnutí.
Nevie o odchodoch
Heger bude možno napokon posledný, kto opustí Obyčajných ľudí. Matovič skonštatoval, že nemá informácie, že by sa ešte niekto z jeho hnutia chystal na prestup k hegerovcom. "Keď sme tu (v centrále OĽaNO, pozn. red.) 10. januára mali poslanecký klub a riešili sme, kto by išiel s Eduardom Hegerom, vtedy to vyšlo, že približne štvrtina by chcela ísť. Dnes, keď sme sa opýtali, kto chce odísť, nám zatiaľ neavizoval nikto, že by chcel odísť s Eduardom Hegerom," dodal Matovič.
Súčasťou Hegerovho projektu sa stali odídenci z poslaneckého klubu Obyčajných ľudí združení okolo Kristiána Čekovského. Matoviča opustili ešte pred vznikom Demokratov.
Zastal sa Ňarjaša v Tipose
Predseda OĽaNO komentoval aj nomináciu poslanca Erika Ňarjaša do predstavenstva Tiposu, na čo dávnejšie poukázali Aktuality.sk. Práve vyjadrenia k obsadeniu funkcie naštrbili vzťahy medzi Hegerom a Matovičom.
Ňarjaša totiž nominoval do Tiposu práve Matovič tesne pred odchodom z ministerstva financií, čo sa Hegerovi nepáčilo a kritizoval to. Predseda Obyčajných ľudí si za nomináciou aj naďalej stojí.
"Čakal som pochvalu za to, že sme voľné miesto obsadili človekom, ktorý neberie žiadny plat. Napriek tomu to premiér kritizoval a mali sme pocit, že to robí preto, lebo mu niekto poradil, aby to robil," posťažoval sa Matovič.
Ani Heger zo svojej pozície neustúpil a Ňarjaš možno o miesto príde. A to aj napriek tomu, že poslanec pre Denník N tvrdil, že premiér sa mu smskou údajne ospravedlnil. Predstavenctvo bol ochotný opustiť len v prípade, že ho na to vyzve Matovič.
Úrad vlády však dnes informoval, že premiér a poverený minister financií Heger "vyhlási ešte tento týždeň výberové konanie na obsadenie pozície dvoch členov predstavenstva v lotériovej spoločnosti Tipos, ktoré aktuálne zastávajú Erik Ňarjaš a Daniel Živica".